Toril Aalberg

Toril Aalberg (født 1970 i Trondheim) er en norsk samfunnsviter og professor i sosiologi ved Institutt for sosiologi og statsvitenskap ved Norges teknisk-naturvitenskapelige universitet (NTNU). Hun er ekspert på medier, valg og politikk og mye brukt som kommentator under valgkamper, både av NRK og andre medier.Aalberg har sin utdannelse fra NTNU og forløperen Universitetet i Trondheim. I 1995 ble hun cand.polit., med en empirisk analyse av norsk opinion i perioden 1965–1993.I 2001 ble hun dr. polit. i statsvitenskap, med avhandlingen Comparative Public Opinion on Distributive Justice: Ideals, Perceptions and Policy Attitudes, der hun undersøkte hvilke verdier og holdninger folk i ulike land har til økonomisk fordeling.Hun ble ansatt ved NTNU som førsteamanuensis i mediesosiologi i 2003, og som professor i 2009.
I 2014 opprettet hun, med støtte fra blant andre European Science Foundation, «Populist Political Communication in Europe», et europeisk forskningsnettverk som studerer populistisk politisk kommunikasjon.Aalberg har fått flere hedersbevisninger for sin forskning. I 2000 ble hun tildelt en pris fra Trond Lykkes fond for vitenskapelige priser til unge forskere (senere  Det Kongelige Norske Videnskabers Selskabs pris for yngre forskere). Aalbergs forskningsområde var komparativ offentlig opinion.I 2002 mottok hun Stein Rokkan-prisen for doktorgradsavhandlingen sin.I 2006 var hun en av dem som ble tildelt midler fra Norges forskningsråds program Yngre fremragende forskere. Tittelen på Aalbergs prosjekt var: «Media Systems, News Content and Public Perception of Political Reality», et prosjekt der hun undersøkte hvordan ulike mediesystemer legger føringer for nyhetsformidling, og dermed påvirker folks faktiske kunnskap.Aalberg er medlem av Det Kongelige Norske Videnskabers Selskab (DKNVS).I 2017 ble hun tildelt EU4FACTS' video award, en pris for forskningsformidling via video. Hun mottok prisen for en film som beskriver forholdet mellom media og populisme. Filmen er på halvannet minutt og er ett av flere elementer i en utdanningspakke i regi av COST-aksjonen Populist Political Communication in Europe, som ledes av Aalberg. COST er et europeisk forskningssamarbeid.


== Bibliografi (utvalg) ==
Mediesosiologi (2012) – med Eiri Elvestad
How Media Inform Democracy (redaktør) (2012) – med James Curran
Communicating Politics: Political Communication in the Nordic Countries (redaktør) (2008) – med Jesper Strömbäck og Mark Ørsten
Den medialiserte politikken (2007) – med Anders Todal Jenssen
Achieving Justice: Comparative Public Opinion on Distributive Justice: Ideals, Perceptions and Policy Attitudes (2003)
Challenges to Representative Democracy: Parties, Voters and Public Opinion (redaktør) (1999) – med Hanne Marthe Narud (1999)


== Referanser ==


== Kilder ==
Nergård, Halldis (2013) «Bølla fra Bakkaune». I: Adresseavisen, UKE-adressa, s. 17–19)
Ressem, Synnøve (2007) «Forsker i vinden». I: Universitetsavisa 4. september 2007 Les i fulltekst på nett
Weisser, Agnethe (2014) «Studerer europeiske populister». I: Adresseavisen, 28. mai 2014, s. 24


== Eksterne lenker ==
Informasjon om Aalberg på ntnu.no Arkivert 10. desember 2014 hos Wayback Machine. Lest 10. desember 2014
(no) Publikasjoner av Toril Aalberg i BIBSYS
(no) Publikasjoner av Toril Aalberg i forskningsdokumentasjonssystemet CRIStin